Aleksandr Demjanenko

Aleksandr Demjanenko (vene Александр Сергеевич Демьяненко; 30. mai 1937 Sverdlovsk – 22. august 1999 Peterburi) oli vene näitleja.

Keskkooli lõpetamise järel õppis Aleksandr Demjanenko pool aastat Sverdlovski Juriidilises Instituudis, kuid sai aru, et juristi elukutse talle ei sobi. Ta asus õppima Lunatšarski-nimelises Riiklikus Teatriinstituudis (GITIS), mille lõpetas 1959. aastal.

Aastatel 1959–1961 töötas Aleksandr Demjanenko Moskva Vladimir Majakovski nimelises Akadeemilises Teatris. Esimese filmirolli mängis ta 1958. aastal. 1962. aastal asus ta filminäitlejana tööle filmistuudios Lenfilm. Ta sai laialdaselt tuntud Šuriku rolliga filmides "Operatsioon "Õ" ja teised Šuriku seiklused" (1965) ja "Kaukaasia vang ehk Šuriku uued seiklused" (1966). Aastal 1973 mängis ta Leonid Gaidai filmis "Ivan Vassiljevitš vahetab elukutset" ja 1978. aastal filmis "Tänaval kummutit veeti".

1988–1995 oli Aleksandr Demjanenko Akimovi-nimelise Draamateatri näitleja, 1995–1999 töötas ta teatris Prijut Komedianta.

Aleksandr Demjanenko oli hinnatud ka filmide dubleerijana.

Demjanenko on maetud Peterburi Serafimovskoje kalmistule.

Välislingid
Aleksandr Demjanenko IMDb andmebaasis
Aleksandr Demjanenko kino-teatr.ru lehel

Vene filminäitlejad
Vene teatrinäitlejad
Nõukogude Liidu filminäitlejad
Nõukogude Liidu teatrinäitlejad
Nõukogude Liidu dublaažinäitlejad
Serafimovskoje kalmistule maetud
Sündinud 1937
Surnud 1999